
Dedikasjon

Til Ingrid

som i tykt og tynt,

i last og brast

har stått ved min side

og aldri sviktet i troen på meg.


Sudrøyene

En grovt forenklet framstilling av Sudrøyene, Man og Orknøyene med omkringliggende land og øyer.

Sudrland og Katanes var i den tiden under sterk norsk innflytelse og var en periode en del av det norske kongeriket. Det samme gjelder området rundt Argyll. (Se prikket område).

Kart over Isle of Man datert 1648.




1252

Det knirket da vaktene tok tak og løftet den tunge trelemmen. Det sorte hullet der borte grein mot ham. Han krympet seg i frykt for hva den skjulte, oublietten, fangehullet. Det var ikke råd å sette seg til motverge. Det hadde han allerede forsøkt, men til ingen nytte. Nå skjøv de ham frem med spydoddene, dyttet ham mot hullet og mørket der nede. Hvor langt var det til bunnen? Ville han brekke bein og armer? Ville han dø?

Nå sto han på avgrunnens rand. På andre siden av det sorte gapet sto vakter med dragne sverd. I ryggen prikket spydoddene ham til blods, de bød ham gå frem. Foten løftet seg sakte fra jordgulvet, førte seg fremover som om den hadde sin egen vilje, tråkket ned i det sorte hullet. Han lot seg falle og forsøkte å holde begge beina under seg. Ville forsøke å lande mykt.

Torleif

Torleif forventet å se mye folk da han red inn gjennom porten på Holmen, men det var ingen der. Kun noen få vognmenn med stein og kalk på vognene sine, samt murerne og sveinene deres. Ingen hirdmenn. Ingen skip? Skipene er ute? Hva har hendt?

Han hoppet ned av Gråfell og rakte tøylene til stallsveinen, som sto avventende. Han gikk med raske skritt frem til langhuset. Han bare måtte vite hvor Ivar og faren var reist. Han fant ikke Ragnhild der og gikk ned mot kastellet. En av ternene til fruen kom ut fra eldhuset, og Torleif løp ned dit. Han trådte andpusten over terskelen.

– Hvor er de dratt? ropte han opprørt. – Svar meg? Fortsatte han da ingen umiddelbart svarte.

Ragnhild tok et skritt bort fra grytene. Hun tørket svette bort fra øynene med håndbaken. Hva gjør hun her? Tenkte han overrasket og litt støtt.

– Det er ikke din plass å være her i eldhuset, sa han kvast.

Hun så tilbake på ham med milde øyne, som om hun ba om forlatelse. Så kom hun mot ham for å omfavne ham moderlig.

– Torleif, spøkte hun muntert. – Noen må lære disse nye pikene å lage god mat. Hun viste med hånden mot de tre jentene ved grytene. De var alle tre fra Russin, og lite vant med å tjene i en frues hushold.

– Du òg syntes vel best om den maten jeg selv gjorde? sa hun unnskyldende.

Han rygget forferdet da hun forsøkte å omfavne ham.

– Jeg er ingen guttevalp lenger, sa han avvæpnende. – Du kan ikke hilse meg slik. Det sømmer seg ikke.

– Ha, skvaldret hun. – Jeg gjør som jeg vil. Er jeg ikke dronning, kan hende? Om jeg vil klemme deg, skal vel ikke sømmelighet hindre meg i det, lo hun.

Han rygget mens hun jaget ham bakover, og med ett sto han med ryggen mot veggen og kom ingen vei ut av favntaket hennes.

– Din far og herr Ivar har seilt til Norge, sa hun inn i øret hans. – Et sendebud var her da din far kom hjem fra tingvollen, og de ventet ikke mange dagene. Jeg tror han sendte noen for å se etter deg, la hun til.

Han skjøv henne på armlengdes avstand, slik som han gjorde med Sigrid når han nøt av hennes skjønnhet. Men det var med undring han så på mor sin. Undring som langsomt gikk over i forferdelse da han innså hva det kunne innebære.

– Hva er det du sier? utbrøt han. Samtidig demret det for ham at far hans hadde etterlatt ham. Frykten ble jagd på dør av sinne og skuffelse.

– Har han seilt til Norge uten meg? Tenkte han ikke at det var viktig å vise meg frem? Det er jeg som skal arve tronen. Stemmen brast av sårhet. Han skammet seg over å ha blitt etterlatt.

– Det er kommet bud fra prioren i klosteret på Heligaøy at avskriften jeg bestilte, er ferdig. Jeg trenger beskyttelse om jeg skal hente den, sa hun. – Og jeg vil at du følger meg dit, la hun til. – Jeg kunne trenge å se graven til brødrene dine. Det går ikke en dag uten at jeg ber for deres frelse. Stemmen hennes sank til det uhørlige.

Han lot henne få høre det han trodde at hun forventet.

– Jeg savner dem også, sa han lavt, – og jeg ber for deres frelse. Jeg vil svært gjerne følge deg dit og tenne lys for dem, la han til, men følte at han ikke kunne gjøre annet.

Ivar

Ivar sto med en fot på mastefisken og speidet utover Solundhavet. Vinden bar dem godt av gårde, og skipet rullet fornøyd i bølgene, men ridderen var bister allikevel. Han nøt å seile det store havet, men han hatet å ha mistet ære, og det hadde visitasen hos kong Henrik ført til.

Det hadde tatt dem seks døgn å seile til England. Stormen hadde kastet dem hit og dit, og ofte så de samme kyst komme imot, men til slutt hadde det lykkes de tre skipene – Havsulen, Havdrotten og Langfredag – å runde Cornwall. De rodde inn under Isle of Wight og opp elvemunningen i Southampton så langt det lot seg gjøre. Der fikk de låne hester og red videre til Winchester, der kong Henrik tok imot dem med pomp og prakt og lovet dem en dyst til ære, enda det var vel kjent at kongen hadde lite til overs for den typen leiker som krevde for mange liv. Det var bedre at adelen sparte seg til alvorsstrid enn at de drepte og lemlestet hverandre i fredstid.

Allikevel lot han nå kalle til turnering, men ikke til melee, der to sveiter med riddere gjøv løs på hverandre. Her skulle to og to riddere møtes, og et gjerde skulle skille dem, slik at mennesker eller dyr ikke skulle komme til skade. Harald og Vilhjalm avsto fra å ta del i leken, men Ivar hadde lyst til å vise seg frem. Det var lenge siden sist han hadde prøvd lanse mot en annen ridder.

Ivar knyttet neven og dunket den mot masten. Utenfor dystfeltet hadde han forsøkt å holde hesten rolig, men den øredøvende lyden fra basunene hadde gjort den urolig. Det var et nervøst dyr han hadde fått tildelt. Det var derfor det gikk ham så dårlig. Han hadde jobbet med hesten i sirkler og tvunget den til å gå med senket hode i sidelengs bevegelser, bøyd bort fra sverdarmen. Dyret hadde utført øvelsene til hans tilfredshet, og hans rutine hadde gjort ham for trygg på egne ferdigheter.

Han hadde havnet i par med en bretoner ved navn herr William de Montacute. Var det en tilfeldighet? Tenkte han nå.Mannen var kraftig med kort, mørkt hår og mørke øyne i et rundt, uttrykksløst ansikt. Blikket som William hadde sendt ham fra bak hjelm og visir, var illevarslende, og han kjente et sting av hat fra mannen.

– Jeg skal hilse fra herr Magnus Olavsson, hadde ridderen snerret, med hes stemme. – Han mener De skylder ham manndrapsbot for Ragnvald, bror hans.

Ivar hadde villet gitt svar, men folkejubelen brøt løs da de red inn på feltet. Han hadde merket seg den gyldne griffen på ridderens skjold. Vi får se når vi møtes langs tilten, hvem som skylder hva, hadde Ivar tenkt.

I skritt hadde de ridd rundt gjerdet med lansene reist. De stilte seg opp på linje foran kongens tribune, bukket dypt og senket lansene til hilsen da kongen reiste seg. En marskalk hauket om stillhet, og etter hvert roet folkemassene seg.

– Denne dyst holdes til ære for kongen av Suderøyene, talte kongen.

Det var så vidt Ivar kunne høre inne i hjelmen. Kong Henrik hadde lovprist Harald og bedt ham reise seg og hilse folket. Harald hadde falt på kne for ham. Kongen hadde dratt sverdet sitt, løftet det over hodet og senket det over skuldrene til Harald.

– I Guds navn gir vi Dem ridderslaget og gjør Dem til ridder, herr Harald. Kongen vendte seg mot folket, løftet hendene og tvang fram jubelen.

Ivar nikket kort til sin herre da silkeskjerfet falt: signalet til at dysten kunne begynne. De red ti mann til hver ende. Tribunene var fylt til randen, og bak det lave gjerdet som rammet inn feltet, sto verdslige folk tett i tett. Solen stekte inn fra syd på tvers av tilten, det hvitmalte gjerdet som skilte hestene fra å løpe inn i hverandre. Ingen ridder skulle kunne klage på å ha fått solen i øynene. Marskalker og banemannskap løp omkring ute på feltet og gjorde alt klart.

Ivar mintes det med skam. Det første løpet hadde gitt tegn for hvordan dysten ville ende. De to første ridderne hadde stilt seg opp i hver sin ende av tilten. Hesten til den ene hadde trippet nervøst rundt, og bakkemannskapet så seg tvunget til å gripe den i tøylene og lede den frem. En herold hadde annonserte de to.

– Herre Konge, ropte han, – godtfolk. Ridder Uspak av Humber … Herolden hadde løftet mannens hvite skjold og vist det rundt. Så grep han den andres skjold og fortsatte: – møter ridder Richard de Mandeville.

De Mandeville hadde stått rolig i sin ende og ventet på signalet, men i andre enden rygget den røde hingsten til ridder Uspak og rev mannen som holdt den i tøylen, overende. Hesten gikk opp på bakbeina, og i et øredøvende øyeblikk av stillhet, mens menneskemengden trakk pusten i forferdelse, hamret den hovene ned i skallen på stakkaren under seg. Lyden av hodeskallen som sprakk åpen, fikk et gys av frydefull skrekk til å unnslippe folkemengden. Det steg raskt til et øredøvende brøl av tilfredsstillelse. Herr Richard de Mandeville senket lansen i skam over å ha vunnet sitt første løp på en så nedverdigende måte. Ridder Uspak ble vist bort fra feltet. Protestene hans druknet i folkemengdens opphissede skrik. De ønsket å se mer blod. Det var ingen mulighet for kongen å avlyse turneringen nå. Leiken var i gang, og adelen ville vende seg mot ham om han skulle finne på å stanse den. Mannen som hadde latt livet under hingstens hover, var av lav byrd, og en annen hadde løpt til for å fylle plassen.

Ivar slo neven inn i treverket igjen, hardere denne gangen. Han gikk bakover i skipet. Han måtte holde hardt om noe og tok rorkulten fra styresmannen. På babord side seilte Havdrotten jamsides med dem. Den var så lett bestykket med folk at det ville gå dem ille om de møtte fiendeskip. Slik var det om bord på Havsulen også, bare halvt mannskap. På styrbord side seilte kongens skip, Langfredag. Herr Vilhjalm hevet en hånd til hilsen der han sto midtskips. Ivar hadde ikke mye til overs for den mørkhårede, hengslete mannen. Han så mer ut som en østerlending enn en nordmann. Nær innpå to meter høy, tynn som en skrubb og mørk som en ravn, selv om han holdt håret kortklippet og ansiktet raket. De mørke brune øynene forsterket inntrykket av ham. Kan hende han er ættet fra østerlandene? Mange nordmenn har hentet hjem hustruer og friller derfra.

Ivar rystet illhugen av seg og tenkte fremover. Harald ville seile innom Jarlshof for å få vite hvordan det var med barnet, men Vilhjalm holdt fast på at de ikke burde nøle for lenge. Kongen var i Biorgvin og hadde tenkt seg til Tunsberg denne sommeren, og det ville være synd å la ham vente. Kongen hadde innstendig bedt Vilhjalm om å føre dem frem for ham i kongsgården i Biorgvin. Ivar mente det spilte liten rolle hvor de trådte frem for kongen, men Vilhjalm avviste dette blankt.

– Det får bli som kongen vil, hadde han svart.

Ivar hadde god lyst til å se Gunnhild igjen, nå da han visste hva hun følte for ham. De var så like i tanker og gjerninger. At hun var Haralds frille, var bare en ulykke, ikke noe mer. Hadde det ikke vært for Harald, hadde han sikkert aldri truffet henne, og det ville vært hans savn. Med smaken av salt sjø på leppene hentet han opp minnene fra de nettene Gunnhild og han hadde delt sist han var innom på Jarlshof. Hun hadde klart det som ingen andre hadde lykkes med: å slukke ildebrannen som langsomt hadde ett ham opp da Ragnvald tok Mathilde fra ham. Nå hadde han fått det på avstand, og kunne angre sinnet sitt, det som førte til at han hugg hodet av kongen. Nå kunne han se med glede tilbake på det året da han gjorde kur til den vakre Mathilde. Han hadde aldri gjort skam på hverken hennes eller sin egen ære, men Gud hadde nok en annen plan for dem begge. Han husket ennå festingsgildet, da avtalen endelig var beseglet. Torodd på St. Bridget hadde heller ikke gjort skam på sin rang. Alt som kunne krype og gå, var innbedt til fest, og gildet varte og rakk i tre dager. Ivar smilte ved tanken, men smilet døde på leppene slik Mathilde døde for Ragnvalds vold.

Kongen hadde kommet ridende til gildet med stort følge. Etter at han fikk lagt øynene på den skjønne Mathilde, var han ikke til å stagge. Han ba Ivar komme til kongsgården og vise bruden frem for ham, da han dro fra festingsgildet. Ivar angret så inderlig på at han føyde kongen i dette. Han burde ha sett at mannen var skinnsyk. Alene i kongsgården hadde ikke Ivar noe han skulle stille opp med, enda han forsøkte. Kongens menn hadde bryskt lagt ham i bakken og kastet ham ut. Senere hadde han fått vite hvordan det endte med henne. Da Ragnvald var ferdig med henne, og hun fikk forlate Holmen, gjorde hun ende på seg selv og gikk på havet.

Ivar kjente med ett hvor livstrett han var. Hele tiden hadde han tjent sin frende, bare fordi Harald hadde reddet livet hans den gangen for så lenge siden. Ivar hadde vært på vei til Nidaros fra Møre. Han hadde ikke fulgt pilegrimsleden inn mot byen, men et eldre tråkk ned gjennom Bjørndalen. Han stanset ved Sunnivas herberge og ble der en natt. Stimenn som satt og voktet de reisende over et krus mjød, hadde sett saltaskene hans og tenkt at han eide store rikdommer. Morgenen etter hadde de ventet på ham lenger nede i dalen og overfalt ham der tråkket var smalest. Ivar rakk ikke å vare seg før en av dem hoppet ned fra et tre og veltet ham ut av salen. Ivar slo seg vettløs i fallet. Harald, som kom ham i møte fra Nidaros, fikk se det hele og sporet hesten sin mot stimennene. Han rente igjennom den ene med lansen. Den andre stakk til skogs fortere enn svint. Da Ivar endelig kom til seg selv igjen, satt Harald og ventet.

– Det var nesten ikke vind igjen i deg, var det første han sa. – Jeg måtte vente for å se om du kom til deg selv igjen.

Det hadde vært ufred mellom dem før, men Ivar hadde straks følt bedre om frenden etter dette. Han hadde takket ham for livet sitt. Det var den gang, men Harald var så forandret nå. Han hadde vært en livlig og livsglad mann med godt vett og gode tanker. Han hadde endret seg mye etter at Gudrød, far hans, var blitt skåret og blindet. Harald hevnet drapet, men beholdt sinnet som vokste i ham. Mer drukken var han òg blitt, selv om de begge hadde vært glade i drikken den gangen. Ivar var blitt mer var på øl og vin med tiden, og mjøden hadde han aldri likt, men Harald tømte det i seg til han falt i uvett. Harald gjorde så mange uforståelige ting, syntes Ivar, som nå, da han seilte fra sin egen sønn. Torleif hadde sikkert hatt lyst til å bli med på denne ferden. Harald hadde til og med sendt ut en mann for å hente ham, men så med ett ville han ikke sitte og vente. De seilte uten Torleif. Ivar forsto seg ikke på Harald lenger, men han hadde sverget en ed, og den ville han holde.

Han ristet tankene av seg. Vinden var frisk fra sydvest, og Havsulen red bårene med den. Han sto bredbent ved rorkulten og lot skipets dans forplante seg opp i hoften. Han lyttet til knirkingen fra bindinger, mast og seil. Alt var som det skulle være, og Ivar lot tankene ta seg igjen. Han kunne ikke hindre dem i å komme, og han undret seg over hva som ventet dem i Biorgvin.

Vilhjalm

Vilhjalm ledet de to mennene frem til kongsgården ute på holmen i Biorgvin. Audun hadde løpt med bud da de la til ved bryggene. Vilhjalm håpet at kongen ville ta imot dem med en gang, for å bli av med ansvaret for utlendingene. Det yrte av liv nede på bryggene. De måtte tråkle seg vei mellom kjerrer og folk gjennom Buallmenningen opp mot kongsgården. Også her rullet vogner tungt lastet med stein til Håkonshallen, som var under bygging på tredje året. Selv trivdes Vilhjalm best i trehus. De store steinhusene var så kalde.

De nådde borgporten, et kastell i tre stokkverk med vaktstue og våpenrom. Vaktene gjenkjente ham og slapp dem innenfor. To harniskkledte hærmenn fulgte etter dem. Bak murene steg Breidahallen frem i andre enden av borgplassen. Flere vakttårn reiste seg rundt borgmuren. Vaktene på tårntakene holdt øye med alle som kom og gikk. Vilhjalm holdt farten oppe for å unngå at noen skulle sinke dem med tilrop eller spørsmål. Suderlendingene peste bak ham, men han slakket allikevel ikke av på farten. De to vaktene ved foten av trappen til Breidahallen nikket kort og trådte til side. De to hærmennene stanset ved trappen. På plattingen utenfor døren til hallen sto to vakter til. Vilhjalm spente av seg sverdbeltet og gav dem våpenutstyret sitt. Harald ville ikke la seg bli avvæpnet, men hadde ikke noe valg. Langsomt gjorde han som Vilhjalm bød, og rakte sverdbeltet til vakten i våpenhuset.

Audun ventet på dem innenfor. Hallen virket folketom, så stor som den var. To vakter sto ved dørene og seks til bortover langs veggene. Kongen satt i høysetet med et lite bord ved siden av seg. Fire vakre glass på stett i gjennomskinnelig ravgul farge sto på et sølvfat sammen med en karaffel rød vin. Kongens skutilsvein, Einar, skjenket vin til dem alle ved tegn fra kongen. Vilhjalm gikk frem og sank ned på venstre kne med hånden knyttet over hjertet. Herr Ivar gjorde det samme, men Harald ble stående.

– Guds fred, Herre Konge. Jeg bringer Dem herr Harald Gudrødsson, Deres lydkonge over Suderøyene, samt hans fremste ridder, herr Ivar. Vi seilte fra Ragnvaldsvågen så snart det lot seg gjøre, men så oss tvunget til å legge kursen om England, da kong Henrik også hadde budsendt herr Harald.

Vilhjalm fikk tegn og reiste seg.

Harald tok et kort skritt frem og bukket stivt. – Herre Konge, sa han med fast stemme. – Jeg har kommet på Deres bud.

Kong Håkon nikket og flyttet blikket bort på herr Ivar. Ridderen reiste seg, tok et skritt frem og gikk ned på kne igjen. – Ridder Ivar Gamle, Herre Konge.

Han fikk tegn og reiste seg. Et smil lekte om leppene til kong Håkon. Han var en vakker mann med et ungt ansikt for sin høye alder. Det rettskårne, halvlange håret hans var fyldig og lite farget av det grå. Bare ved sidene hadde alderen satt synlig farge. Kongens store øyne var fulle av liv. Vilhjalm så en leiker i dem.

Kongen rettet ryggen og så straks høyere ut. Einar kom frem og bød dem av vinen. De drakk til kongens helse. En benk ble båret frem, og Harald satte seg tungt ned på den. Herr Ivar måtte bes før han satte seg ved sin herres side. Vilhjalm bukket til kongen, gikk taust ut til siden og stilte seg i skyggene sammen med sveinen sin.

– Vi er glade over å se Dem, Harald, konge over Suderøyene, begynte kongen med mild røst. – Vi har meget å tale om, men alt vinner vi ikke over i dag. Vi må derfor be Dem bli hos oss en tid for å gjøre rede for alt som har hendt på Suderøyene siden mågen vår, kong Harald Olavsson, forliste for to vintre siden. Vilhjalm holdt et skarpt øye med Harald mens kong Håkon talte. Han syntes å legge merke til at kongens vennlighet og smiger ga gjenskinn i det furete ansiktet. Herr Ivar, derimot, synte ikke sine tanker. Ansiktet lå i alvorlige folder, og de våkne og vaktsomme øynene røpet ingenting.

– Det ville glede oss meget, skrøt Harald med et stort smil, – å gjeste Dem og gjøre klart for alt som har skjedd i Deres lydrike, vårt kongedømme, Suderøyene.

Harald stirret kongen rakt i øynene. Han godtet seg over den gode mottakelsen.

Kanskje tror han at dette går hans vei. Vilhjalm måtte smile. Da kjenner han ikke kong Håkon.

Kongen var en vennesæl og godlynt konge, men også en vis mann som ikke lett lot seg lure. At kong Håkon nå viste Harald vennlighet, var for å blidgjøre og mykne opp en sta og envis mann slik at han gladelig ville fortelle om slikt som han ellers ville ha holdt skjult. Herr Ivar kremtet, men det stagget ikke Harald fra å gjøre seg større.

– Det vil sikkert glede Dem, Herre, å høre om de store vyene vi har for vårt rike.

Kong Håkon løftet en hånd, men mannen ville ikke la seg stagge. – En sammenslåing av øysysla under én lydkonge vil gjøre alt så meget mer håndterlig for Dem, begynte han. – Og med Kongens store hærstyrker ville man lett legge under seg Orknøyene, som skottene har en halv hånd om. Den skotske jarlen Gilbride, som råder der, er en spak herre med liten vilje og ikke meget makt. Vi ville møte liten motstand.

Harald ventet på svar, men det var nok ikke som han hadde håpet. Kongen var kvass, men allikevel vennlig da han svarte.

– Det er vi, Norges Konge av Guds nåde, som bestemmer hvordan landet skal bygges, svarte han. – Vi er glade for at De i Deres visdom tenker på fremtiden for riket, men først skal det tales om dette i riksråd. Vi håper Kongen ikke har gjort endringer i de manske landslovene uten å rådes med lagmennene der.

Harald stred for å holde på verdigheten, men etter en kort pause fikk han gitt svar.

– Denne vinteren har vi valgt å la de manske landslovene være de samme uten endringer, svarte han kaldt.

Lyset fra tranlampene speilte seg i øynene til Harald og ga ham et lumsk og farlig blikk.

Mon tro om han er til å stole på? Vilhjalm tvilte på det.

– Det er godt, svarte kongen. – Ikke at vi er uvillig til å endre på styre og stell i våre lydriker, men det skal være i landets tjeneste og til folkets beste, la han til, med et vennlig smil. – Vi håper De vil gjeste oss til aftens. Vi skulle gjerne holdt et stort gilde til Deres ære, men i morgen er det Marias himmelfart, og vi må heller minnes vår dødelighet i bønn, enn å fylle vommen og sinnet vårt i overflod på slik en dag. Dette til tross, vi kan rådes videre og mer løst under måltidet i kveld. Om De vil, la han til, som om det var opp til Harald om han ville komme.

Harald takket ærbødig, reiste seg og bukket. Herr Ivar, som ikke hadde sagt et ord, bukket også. De to mennene rygget tre skritt, vendte om og gikk rolig fra hallen.

Vilhjalm ventet til vaktene hadde lukket døren bak dem. Da skred han frem for kongen og bukket stivt. Audun stilte seg opp bak ham.

– Han er en egenrådig mann, kom det forsiktig fra kongen. – Men han kan lokkes til å røpe seg om man farer varsomt frem. Hva tror De, herr Vilhjalm? De har jo sett mer til ham, også i hans eget kammer. Hva tror De om hans menneskelighet?

Vilhjalm tenkte seg godt om. Kongen satte pris på gjennomtenkte meninger.

– Det er min tanke, sa han vaktsomt, – at denne mannen har sine egne mål. Han farer med store steg uten tanke for andre som han måtte møte langs veien. Kan hende legger han sin vei langsmed en annens for å lokke og lure ham til å trå langs hans sti. Jeg ville ikke stole på ham om vi var de eneste mennesker i verden.

Kongen nikket med alvorstynget ansikt. – Det er som jeg trodde, sa han tenksomt. – Det var synd. Vi må fare varsomt frem for å få vite det hele. Brevet fra lagmennene og biskopen belyser kanskje sannheten. Vi må gå den lange veien for å få visshet i dette. Vi blir nødt til å gå bak ryggen hans, enda jeg har liten lyst for den slags diplomati. Sørg for at De er med og serverer til maten i kveld, herr Vilhjalm. De kan la unge Audun få være kjertesvein, la ham fylle kjertene med olje slik at vekene ikke brenner ned. Han kan lære mye av denne kveldens parti.

Kongen viftet ham bort. Vilhjalm bukket stivt, og med en vennlig hånd på skulderen til den unge Audun gikk de ut. Han ba om at det han hadde vært vitne til, ikke ville påvirke gutten i nevneverdig grad.


[image: image]

Harald

Harald lot seg kle opp i sin flotteste skrud enda det ikke var noe stort gilde han var bedt i. Han tok på seg en knelang kjortel i blå ull. Under bar han en lang linskjorte som ei trellejente hadde knadd til den var myk og varm. Skarlagenrøde hoser dekket leggene hans, og skinnskoene på bena var stukket inn i høye klakker. Det ga ham en viss verdighet da han klakket seg over det hellelagte gulvet.

De var blitt tilbudt et dampende bad, som Harald bestemt avslo. Han holdt seg til å tørke seg lett over ansikt og kropp med et vått og varmt klede. Herr Ivar, derimot, satte seg gladelig opp i stampen og så ut til å nyte det stort. Mens Harald ble påkledt av to jenter, satt Ivar der med lukkede øyne og nøt at den tredje trellejenta skurte kroppen hans rein. Denne måten å kle seg på må jeg ta med meg hjem. Det vil nok sette skinnsyke i Ragnhild.

Harald humret lavt for seg selv. De to irske trelljentene som vartet dem opp, var både unge og vakre. De talte gælisk til hverandre når de trodde ingen hørte dem. Til slutt ble Harald påspent et bredt belte, en skinnveske og en dolk i slire som trelljenta var nøye med å plassere riktig.

– Du får skynde på, Ivar, sa Harald lystig. – Det tar seg ikke ut at vi er sene til kveldsverd når vi er bedt i så godt lag.

Herr Ivar sendte ham et granskende blikk.

– Vi må vokte tungene våre, sa han bistert. – Den tause tunge er bedre enn dårlig tale. Jeg er redd kongen pønsker på noe.

Ivar så bekymret ut.

– Jeg har ingenting å være redd for, svarte Harald. – Vi får heller finne ut av hva han vil, så kan vi råde om det etterpå. Han var utålmodig etter å komme av gårde. Tørsten brant i halsen, men han måtte vente til Ivar var klar. Slik venting gjorde ham urolig og sint.

Da Ivar endelig var rede, hadde følgesveinen ventet nesten like lenge som Harald. Det var blitt kjøligere ute. Himmelen var mørk av tunge skyer. Arbeidet på kongshallen var stanset for dagen, og de eneste folkene de så, var vaktene som gikk til og fra.

– Det blir regn i natt, sa Harald til seg selv.

Følgesveinen gikk taus foran dem frem til Breidahallen. Han stanset dem rett innenfor døren til gildehallen og annonserte deres ankomst. Kong Håkon og dronning Margrete satt ved enden av langbordet. Til venstre for kongen satt prinsene Håkon unge og Magnus, og ved siden av dem igjen satt Einar Sverke og Vilhjalm av Torgar. Harmen steg i Harald ved synet av den lange, mørke mannen. Det var ledige seter ved dronningens side, og kongen reiste seg og bød dem sette seg der.

Harald gikk frem og hilste høvisk. – Det er en glede og ære å få sitte til bords med Dem, fru Margrete, sa han.

Hun reiste seg halvt og neide med senket blikk. – Herr Harald, sa hun med lett stemme. – Jeg håper De får et behagelig opphold.

Skutilsvein Einar klappet i hendene straks de hadde satt seg. Bordsveinene kom straks bærende på store sølvfat med de forskjellige rettene. Vin ble skjenket av høye karafler i beger av sølv. Det glitret i alt det blankpolerte sølvet. Det var kjertene på bordet som speilet seg. Harald døyvet uroen sin med å drikke kongens skål. Skjenkesveinen måtte fylle begeret hans igjen, for han hadde drukket dypt. Harald kjente igjen skjenkesveinen. Det var guttungen som fulgte herr Vilhjalm til Russin.

Kongen brøt maten selv og åpnet den innbakte laksen ved halestykket.

Så kongen er for fin til å tygge ben. Harald gliste bredt ved tanken. En av sveinene brøt stykker for dronningen, og så var det Harald sin tur. Han nikket fornøyd og forsynte seg grådig. Av all fiskemat var det den røde fisken han likte best, særlig når den var bakt i saltdeig over åpen ild. Denne var fylt med en saus av øl, løk og syrnet melk og krydret med safran. Fisken var saftig med en syrlig smak. Den gule sausen sto godt til den røde fisken. Harald brøt brødet og dyppet det. Dette var fingermat, men et kort blikk bort på vertskapet fikk ham til å bruke kniv og sylprikker til å bryte fisken med. Brødet åt han med hendene.

De åt i taushet og skålte høvisk en gang iblant. Kongen åt langsomt og tok små biter av maten. Kongens skutilsveiner, derimot, gjorde som Harald selv og åt godt. Endelig var de ferdige med hovedmåltidet.

Kong Håkon kremtet lavt og tørket munnvikene med et silketørkle. – Slik måte å bake laks på har vi fått lære gjennom vårt nære forhold til Suderøyene, sa han. – Jeg skulle tro De har smakt slik mat før.

Harald nikket smilende. – Det har vi, Herre Konge, selv om vi denne gangen opplevde en syrlig smak som vi ikke har kjent før.

Kongen så overrasket ut. – Jeg håper det ikke falt i usmak, sa han kort.

– Det gjorde det slett ikke, Herre Konge, forsikret Harald.

Sveinene fylte opp krusene, og kongen foreslo en skål for Suderøyene.

– Måtte fred og gode år komme, sa han mildt.

Nå ble det båret frem krydret hvalfisk skåret i små terninger. Fisken var stekt på glør med saus av løk kokt i øl. Dette var nytt for Harald, og han ventet litt for å se hvordan denne retten skulle etes. Skåler med tykk saus og små brødleiver ble satt frem for dem. Kongen spadde sausen opp på brødet og tok kjøttet med prikkeren, dyttet det i munnen og førte brødet etter. Harald gjorde likeens. Den syrlige sausen gjorde seg godt sammen med det tørre, bitre kjøttet. Det var ikke mer enn en munnfull til hver. Ikke nok til å bli mett av, men mett var han jo allerede.

– Hvalfisk er vel heller ikke en ukjent rett for dere, sa kongen lattermildt. – Dette er manndreper, den sorte og hvite hvalfisken, tørket på solvarmet steinheller, bløtt opp i mørkt øl og stekt på glør, forklarte han. – Det er en rett vi har fått fra Island, la han til. Så fikk han en mer bestemt tone da han fortsatte. – Vi nevnte så vidt landets lover da vi sist taltes ved, begynte han. – Vi har så smått begynt å tenke over hva vi skal gjøre med dem.

En gryende mistanke snek seg inn over Harald. Hva er vel dette for tale? Vil kongen ha råd av ham, eller vil han fritte ut om lovene på Mann?

– Som vi svarte Dem sist, Herre Konge, har vi ikke gjort noe med lovene, begynte Harald forsiktig. – På Suderøyene har det vært tinget som har rådd for lov og dom. Det ville være vanskelig for noen å få gjort endringer i dette.

Han fant kongens øyne, holdt dem og så ingen skjulte tanker der. På bunnen er nok kongen en god mann. En som kan finne på å gjøre rett, uten tanke for hva som er til gavn. Harald stålsatte seg.

– Vi har i mange år samlet lovene omkring i landet for å se nærmere på dem, fortsatte kongen. – Om noe kan endres eller gjøres bedre.

Han forsynte seg med mer manndreper og tygget lenge før han fortsatte. – Det har vært mange uår på Suderøyene til nå, sammenfattet han. – For oss synes det ikke som om lovene kan hindre uår, men vår tanke er at det er nettopp det de skal gjøre. Lovene er til for at ufred, og dermed uår, skal forhindres. Hvorfor tror De, herr Harald, at det ikke er slik?

Harald tok seg tid til å tenke gjennom svaret. Han kunne ikke forstå hvor kongen forsøkte å lede ham.

– De svarer ikke, herr Harald? kom det prøvende fra kongen.

Dronning Margrete brøt inn og reiste seg.

– Jeg ber så meget om forlatelse, sa hun, med mild stemme. – Jeg må forlate herrene nå. Hun ga ingen grunn, men Harald forsto hvorfor. Slik tale var trettende for kvinner.

– Kom, Magnus, sa hun, og rakte en hånd mot gutten. Høvisk neide hun til sin herre først, så til gjestene, før hun forlot hallen. Magnus hang motvillig i hånden hennes på vei mot døren.

Kong Håkon satt avventende med hendene foldet over bordet. Herr Ivar satt urolig i setet sitt. Han hadde sikkert et svar rede, men kunne ikke gi det, siden kongen hadde spurt Harald. Det var Vilhjalm som brøt inn og ledet ham på vei.

– Det er ikke bare på Suderøyene at det har vært meget ufred. Kong Håkon har måttet stri med opprør også her i Norge. Det er ikke mer enn ti år siden vi fikk fred da hertug Skule, dronningens far, måtte bukke under for kongsmakten, sa han. – Min fars bror falt i slaget om Oslo våren 1240, forklarte Vilhjalm videre. – Han sto på hertugens side, men som De ser, gjør ikke det noe forskjell for kongen så lenge de som tjener ham, er lojale.

Harald forsto, men følte seg allikevel ikke trygg.

– Det som De nevner som uår, sa han forsiktig, – er ufred og strid, og slike har det vært mange av på Suderøyene også. På Skidøy har vi slitt med skottene, som tid om annen har gjort strandhugg og nidings dåd. Slik er det også på Orknøyene, la han til uten å ville det, men da det først var sagt, kunne han ikke angre på det.

Kongen var like smilende som før. – Det er slikt jeg mener, svarte han, og ble brått kort i ordene.

Ligger det et snev av sinne bak ordene hans? Da er han ikke så ubevegelig allikevel. Men så hentet kongen seg inn igjen ved å spise et stykke kjøtt, og vente til han hadde tygget ferdig før han fortsatte å snakke.

– Men det skal De vite, min herre, at Orknøyene ikke er tapt for oss, som De så uforvarende nevner. Øyene er fortsatt under vårt herredømme, og selv om det nå sitter en skotte som jarl i Kirkvågen, vil det ikke vare ved hvis han ikke betaler landskylden slik som han skal.

Dette er nok en sår sak for kongen.

– Vi forventer ikke at en ny fylking av øyskjegginger skal gjøre oss rangen stridig, sa han og mente forrige sommers prøvelser der horder av krigere fra Orkneyene hadde herjet langs kysten. Og skottekongen skal vi nok hanskes med på et eller annet vis, la han til.

Harald godtet seg over at han hadde fått kongen ut av likevekt, men han håpet det ikke skinte gjennom så kongen så det. Han kunne lett mistolke slikt for hovmod.

– Hvert ting har sine egne lover, fortsatte Harald. – Og loven tolkes av de tolv rettsmennene ved hver enkelt sak slik den føres for tinglyden. Er det slik De mener?

– Vi vil vite hvordan De ser på dette, svarte kong Håkon kort, og Harald ble overrasket over svaret.

– Hvordan De liker ordningen, fortsatte kongen, og om det er noe De ville ha endret på dersom De hadde makt til det.

Blodet bruste i ørene på Harald. Kongen snakket mye rundt grøten. Det var bedre at han sa rett ut hvordan han ville at det skulle være. Han var tross alt herren hans, og om kongen hadde forordninger, måtte han komme med dem. Harald tok seg sammen. Med vel veide ord ga han svar.

– Slik var det i min fars tid, i hans fars tid før ham og hans fars tid igjen. Det er vel lite for oss å gjøre noe med dette, for uten folket i ryggen er en mann ingenting. Slik er det, og ingen kan endre på dette. En mann er ikke større enn den makt han besitter.

Kongen rynket pannen. – En mann er ikke større enn det folk gjør ham til, bemerket han kort.

Harald nikket, men ble varm i kinnene. – Det var det jeg ville si, svarte han mutt. Kong Håkon grep til maten igjen.

Har han gjennomskuet meg?

– Om jeg sa at dette er noe jeg tenker å endre på, svarte kongen rolig, – hva ville De tro om det?

Harald ga forsiktig svar. – Kongen må gjerne prøve, sa han.

Harald så med ett for seg hvordan riket hans kunne økes ved å støtte tinget når dette kom opp. Folket ville protestere på et slikt forslag. – Vil de gjøre nærmere rede for hva De mener, Herre Konge? ba han.

– Hvordan dette skal gå for seg, er ikke helt klart, men vi ser for oss en landslov som er likeens for alle tinglydene, sa han. – Én lov, som er et påbud om rett og urett for alt folk.

Kongen fingret med brødet. – Som De sier, er tingloven ikke klar nok, den er gjenstand for tolkning. En dom må være lik en annen selv om den er gitt i en annen tinglyd. En straff eller skadebot som er gitt i Gulating, er i dag ikke den samme som i Frostating, selv om forbrytelsen er den samme. Vi vil endre på dette for at loven skal bli lik for alle. Selv om mange av lovene i de forskjellige tinglydene lyder likt, er det også mange forskjeller, og det er vanskelig å holde rede på dem. På Mann er det ingen skrevne lover, men det er en tradisjon å fremføre dem muntlig på tinget.

Hva mener han nå?

Harald måtte spørre. – Men Kongen kan påvirke lovene ved å tale med lagmennene og rettemennene? Folket kan alltids prøve saken sin for tinget om de mener dommen faller urett ut?

Harald ble tryggere mens han talte. Han ville lokke kongen til å åpne seg helt.

– Synes Kongen at det er klokskap at loven kan ramme høybårne like meget som stimenn eller folk flest?

Kong Håkons svar kom tvert. – Synes ikke De at loven skulle være lik for alle?

Han la trykk på tiltalen.

Harald ble harm igjen. Nå vendte mannen det mot ham, slik han hadde gjort før.

Mener kongen virkelig at han selv ikke skal stå over loven? Eller vil han frem til det motsatte – at lovene skal gjelde for alle utenom kongen?

– Om Kongen skulle utstede lovene uten tingets samtykke, kunne han risikere å ende opp som min far, blindet og skåret.

Stemmen hans dirret av harme.

– Ah, svarte kongen. – Men kan De ikke se at jeg allerede har fått mine sønner. Han kikket stolt bort på Håkon unge. – De nye lovene gir arveretten videre til sønnen, forklarte han. – Da er det ingen andre som har rett på makten og derfor ingen grunn til å krige om den.

Harald stirret ynglingen rakt i øynene. – Men kan ikke Kongen se at det hadde min far også, ellers hadde vi ikke sittet her.

Kongen reiste seg brått og lente seg frem over bordet. – Slik var lovene før, at enhver konge kunne forandre dem som det passet ham, sa han kort, – og det er det vi vil til livs. Den nye loven skal gjelde for Suderøyene også, og siden De er vår lydkonge, ville det være nyttig å kjenne Deres mening om dette.

Det gikk et støkk gjennom Harald. Dersom kongen gjorde tanken til handling, måtte han råde for hvordan han selv ville handle. Skulle han støtte kongen eller ikke?

– Kong Håkon ser selvfølgelig for seg at dette kan føre til flere uår, brøt Vilhjalm inn. – Og det er derfor av betydning at hver enkelt herre støtter kongen i saken. En slik lov kan vanskelig få støtte om ikke kongens vasaller gir sin tilslutning til den.

Det var samme tanke som Harald hadde tenkt. – Det ser vi, sa han lavt.

Så tidde han brått. Han ville ikke røpe tankene sine. Dette måtte han råde med Ivar om.

– Det har kommet oss et brev i hende, begynte kongen, etter å ha satt seg igjen.

Hva slags brev? Harald stusset over kongens skifte av samtaleemne. Han fikk straks svar.

– Det sier noe om maktovertagelsen på Mann, fortsatte kongen. – Som De sikkert forstår, er De vår gjest her som konge over Suderøyene, men kongsretten har vi ikke tilstått Dem enda.

Harald var på vei opp av stolen, men ombestemte seg brått og sank sammen på setet. Han hadde vært forberedt på dette, men kongen hadde avvæpnet ham med sin innledende tale, som om han ville rådføre seg med ham. Ilden steg ham til hodet igjen, og han ville slukke den med vin fra begeret, som nær på var tomt. Det fuktet ikke engang den tørre strupen hans. Han ble sittende med sølvkruset i knyttet neve til en av sveinene skjenket det fullt igjen.

– Kongsarven tilhører meg gjennom min farfars blod, svarte han, og glemte å opphøye seg. – Vår fars far, Ragnall, ble konge over lydriket da manksmennene tilbød ham det i 1188. Han ble skjendig myrdet av sin bror Olav, som også gjorde ende på min far gjennom drap, sa han med harme i stemmen.

– Drap, sier De? avbrøt Vilhjalm av Torgar. – Men jeg mener å ha hørt at Gudrød, den brune, ble skåret og blindet, og dermed ikke kunne være konge, for slik er vel loven? spurte han henvendt til kong Håkon.

– Ja, svarte kong Håkon, – men jeg ga ham kongsnavn og øyene Ljodhus og Vikøy til tross for dette, slik som også kong Magnus Blinde var konge i Norge. Men den som ikke kan avle etterkommere eller se rett fra galt, skal ikke sitte ved makten, messet han videre. – Det var slik loven var før, men det har jeg allerede gjort om på, avsluttet han.

Harald slo neven i bordet og reiste seg så brått at stolen falt i gulvet med et brak.

– Han ble myrdet, ropte han i vrede. – Skjendig myrdet. Om sårene han fikk da Pål Balkasson skar ham, ikke tok livet hans straks, så døde han like fullt av dem.

Vaktene ved døren ble alarmert av utfallet og stormet til med spyd, men kongen vinket dem vekk. Herr Ivar trakk Harald i armen og ville ha ham til å sette seg ned igjen, men Harald lot være å tekkes ridderen. Han hadde fått nok av dette ordspillet. – Olav Gudrødsson la seg under Dem da han tok makten i 1228, om Kongen ikke husker det, sa han med spott i stemmen. Det kongen burde ha gjort den gangen, var å dømme Olav for drap.

– Harald Olavsson gjorde det samme i 1239, svarte kong Håkon like spitefullt. – Men ikke før vi hadde bedt ham innstendig i to samfulle år.

Kongen satt fremdeles i setet sitt, men han hadde lagt begge hendene foran seg på bordplaten. Nevene var knyttet så knokene lyste hvite. – Da han ble borte på havet, var retten til makten en annens, ikke Deres, snerret han.

Harald skulle til å svare, men kongen løftet hånden avvergende. – Det er nettopp dette vi søker å gjøre endringer for ved å lage en landslov, forklarte kongen. – Vi har selv måttet dele kongsmakten de første årene, fortsatte han. – Trønderne valgte Inge Bårdsson til konge, og vi måtte tilstå ham halve riket for en stund. Og etter ham ville hertug Skule, mågen min, ha sin del av landet. Lenge førte vi strid med ham før vi endelig fikk overtalt mannen.

Det var mildhet i øynene hans da han fortalte om drapet på hertugen. – Nå vil vi ha en slutt på at kongsmakten skal tilfalle den sterkeste, fortsatte kongen trett. – Vi ønsker en arverett til tronen.

Kongen så ned på hendene sine. Han åpnet dem da han oppdaget at han fortsatt knep dem hardt sammen. – Det De ikke vet, min gode Harald Gudrødsson, er at vi straks utnevnte en værkonge da vi fikk høre at Harald Olavsson hadde kullseilt. Han skulle sitte til vi fikk rådet oss med alle dem som hadde kongsrett.

Dette hadde Vilhjalm også sagt, men Harald buste allikevel ut med et – Hvem? i forakt.

Kongen viftet det bort med en hånd og bød ham vente. – Det betyr lite i denne sammenheng. Det som er viktig, er hvorfor De så det som Deres rett å ta makten, selv om Harald Olavsson hadde to eldre halvbrødre som så åpenbart hadde større rett enn Dem.

De to vaktene sto urolige rett bak Harald. Spydene deres truet med å renne gjennom ham. Harald satte seg tungt ned på stolen, som en av sveinene hadde reist opp for ham. Mismotet sank inn over ham. Han tømte vinbegeret nok en gang.

Ivar drakk, han også.

Han er nok nervøs. Har han da en svakhet, frenden min?

– De kommer fra en stridbar ætt, herr Harald, fortsatte kongen. – Deres far falt i striden om kongsmakten, og likeens falt deres fars far. De gjorde rett den gangen de sverget ed til Harald Olavsson, Deres fostersønn.

Kongen kjente godt til forholdet mellom ham og Harald Olavsson. – Det er ikke slik at vi ikke vil tilstå Dem retten til makten, fortsatte kongen. – De skal stå til rette for Deres handlinger og dømmes av Gulatinget, og om De frikjennes, skal vi se på saken på nytt.

Kongen nikket til skutilsveinene. Einar Sverke reiste seg og forlot kammeret. Det ble båret inn mer mat og drikke, men Harald var lite lysten på mat nå. Einar Sverke kom tilbake med to menn og førte dem frem til bordet.

– Herr Harald, sa han mildt, dette er herr Sune Ingvaldesson og Garulf Jonsson.

Ivar stivnet til.

Det var noe kjent ved disse to, men han kunne ikke få tak på det. Så rant det ham i hu. – Ingvaldesson, han smakte på navnet. – Sønn av Ingvald Sunesson.

Den unge mannen rettet ham. – Sønn av avdøde lagmann Ingvald Sunesson, sa han på mansk. – Og for det drapet skal jeg få Dem dømt, la han til.

Harald var som lammet. Kulden rystet kroppen hans. Nå satt han i saksen.

Torleif

Torleif satte alle sine krefter inn på å styre landet i den tiden som gikk etter at Ragnhild og han vendte tilbake fra besøket hos munkene på Gudøy. Noe skjedde inne i ham da han sto der sammen med sin mor og så henne gråte trøstesløst over gravene til brødrene hans. Når de endelig vendte tilbake til Holmen med boken som Ragnhild klemte til sitt bryst, som var den et spebarn hun ikke ville skilles fra, var det første han gjorde å sale opp Gråfell og ri opp til Balduindalen. Det han fant der, satte ukjente følelser i sving inne i ham. Iskald og besluttsomt gravde han ned Sigrids levninger før han satte fyr på huset og forlot dalen for det han tenkte var siste gangen. Han bestemte seg for aldri mer å tenke på Sigrid og det som hadde vært mellom dem. Nå vandret han rundt på Holmen og overvåket byggingen av kastellet, men han fant ikke ro. Han gikk med lange steg rundt byggverket med hendene på ryggen, som en streng byggmester som aldri kunne bli fornøyd nok. Han stanset og stirret med røde, forgråtte øyne, opp på murerne og sveinene deres, og han følte ingen glede over at kastellet vokste for hver dag. Ragnhild hadde forsikret ham om at Harald og Ivar ikke ville være borte lenge, men hun visste ikke hva som lå bak dette sinnet som hadde vokst frem i ham. Hun trodde det var fordi Harald og Ivar hadde seilt til Norge uten ham.

Ferden til Heligaøy sammen med Ragnhild var over på så kort tid at han visste ikke ordet av det før de var hjemme igjen. Tohundreogfemti veide sølvmerker hadde mor betalt for boken. Det var en vakker bok. Illuminert vellum i permen, sirlig skrift og vakre miniatyrer i rødt, blått og gull innledet hver side, men Torleif hadde protestert på prisen. Ragnhild avfeide ham bryskt.

– Det skal du ikke glemme, Torleif, hadde Ragnhild sagt, – at du må gjøre opp for deg det du har lovet. Enda hun også syntes det var en stiv pris. – En løgner blir ikke trodd selv om han forteller sannheten, la hun til, og holdt blikket hans.

Byggingen av kastellet kostet skattkistene mye. Torleif måtte godkjenne skattmeterens utbetalinger hver lørdag når arbeidet var over. Harald hadde bestemt at skattmesteren skulle ha ansvaret, men Ragnhild insisterte på at Torleif skulle overse arbeidet og utbetalingene. Han var glad for at hun sto så mye på hans side, men ergret seg over at far hans ikke hadde mer tillit til ham.

– Far din hadde ikke tid til å tenke på dette, hadde hun sagt.

Torleif trodde ikke på henne. Hver uke betalte han ut åtte merker sølv til arbeiderne. Skattmesteren måtte kreve inn landskylden før tiden slik at kistene ikke gikk tomme. Det var klosteret som eide steinbruddene som steinen ble hentet fra, og prioren ville ikke vente på pengene. Munkene melte sin egen kake – de ville fjerne Harald fra tronen ved å tømme kistene hans. Steinen ble brutt ved munningen i bukten, rett bakenfor kastellet. Transporten var den rimeligste delen fordi vognkjørerne hadde så kort vei til byggeplassen.

Torleif var akkurat ferdig med runden da det lød rop fra porten. Vakten vinket på ham, og en mann kom ridende gjennom porten. Han steg av hesten, rakte tøylene til vakten og løp ned mot Torleif.

– Herre, bukket han andpusten og senket blikket. – Det kommer en flåte seilende inn i Ragnvaldsvågen. De fører Eogan av Mylarøys merke, men også skarven til Olavssønnene. Vakten i vågen frykter at vi ikke kan holde dem stangen om de skulle gå i land. Hva vil De råde oss til, herre?

Er det fiendefolk som kommer? Bedre å trekke styrkene tilbake til Holmen og forsvare borgen.

– Ri tilbake og gi ordre om tilbaketrekning til Holmen, glefset Torleif.

Mannen nikket og løp tilbake til hesten. Torleif fulgte raskt etter ham.

Ta det med ro. Husk du er herre. Mennene må kunne stole på deg.

Tankene ville ikke stanse.

– Send ut ryttere til garnisonene i landet, ropte han til mennene som samlet seg. – Be dem raske sammen alt som finnes av stridbare menn, og marsjere mot klosteret. De skal samle seg der og vente på hornsignal fra Holmen. De skal ikke vise seg for fienden. Hallkjell, ta dine menn, og få alle folk i egnen på innsiden av murene, med bufe og alt de har av mat. Vi trenger flere menn på innsiden av murene.

Han kjente seg sikrere for hver beslutning han tok. Det var slik det skulle være.

– Alle som ikke skal forsvare festningen, bærer forråd fra gårdene inn til Holmen. Si til folk at alle som ikke kan føre våpen, skal fare til klosteret og søke ly der. Hvor er hesten min? avsluttet han med tordenrøst. – Hvorfor er ikke stridshesten min klar?

Eogan

Eogan sto i fremstavnen og stirret inn mot stranden og vakttårnet i Ragnvaldsvågen. Han så rytteren som for ut derfra. Vil manksmennene stille opp i fylking? Vil de erkjenne meg kongstittelen? Han snudde seg mot mågen sin.

– Der rir det bud om vårt komme, sa han vaktsomt.

– Vil De gjøre som jeg råder Dem, herre? Spurte Eogan den unge Magnus. Magnus Olavsson stirret på ham med de mørke øynene sine. Eogan kjente seg usikker under blikket hans. Hvilke tanker går nå gjennom det mørke sinnet til mågen min?

Magnus Olavsson var like gammel som Eogan selv. Eogan skulle ha trodd at han var en vis mann, men han var like mørk i sinnet som i hår og øyne. Han hadde uten tvil arvet sin far, Olav den svartes, fremtoning. Han håpet Magnus ikke ville overprøve ham. Han hadde gått med på å la Eogan føre frem budet mot at Eogan talte hans sak for kong Håkon.

Eogan vendte seg til styresmannen og ropte ut en ny ordre. – Seil forbi vågen, og legg til i den smale renna ved St. Mikaels øy, ropte han.

Ordene hans ble gjentatt av styresmannen, og seilet ble vendt for å fange opp mer av den nordøstlige brisen. De tre skipene gled sakte forbi vågen.

– Undres De hvordan manksmennene vil ta imot Dem, herre? spurte han Magnus. Han fikk ikke noe svar. Mågen stirret bare mot land uten å legge merke til ordene hans. Magnus var underlig innesluttet. Eogan lot ham stå der i sine egne tanker. Jeg følger bare ordre fra kong Håkon.

Eogan gikk bak til styresmannen og tok over rorkulten. Han så kapellet på St. Mikaels øy dukke opp idet de rundet odden. Den lille kirken med kirkegården ville være et fint skjul for dem mens de forhandlet med manksmennene, tenkte han. Presten der ville sørge for at de fikk være i fred, og skipene ville ligge i le for havet, bare vinden ikke bøyde rett øst. Samtidig kunne de lett komme unna om fienden skulle mønstre en fylking. St. Mikaels øy var delvis avskåret fra land når floa var oppe, og kløften som skilte den fra land, var dyp og ga godt le. Samtidig lå St. Mikaels øy så langt borte fra vågen at de fort ville se hvis det kom folk mot dem. Øya var stor nok til å romme hele styrken hans hvis han skulle fylke dem.

Nå så Eogan det ruvende byggverket på Holmen. Han ble overrasket – ikke ante han at det ble bygget et slikt hus på Mann. Det så ut til å være større enn hans eget hus på Mylarøy, ja, kanskje også mye større enn kastellet til Dugald på Iløy. Han forsøkte å se Dugalds kastell for seg. Det var lenge siden han hadde gjestet Iløy, og minnet av steinhuset på holmen i innsjøen var for lenge siden visket bort av vær og vind. Selv om byggverket her ikke var ferdig, ruvet det godt i landskapet. Husene bak ble små og ubetydelige, og palisaden rundt Holmen så ut som kjertefliser under den ruvende muren.

Eogan loset skipene sine inn i renna mellom St. Mikaels øy og Langnesodden. Sjøen var i ferd med å stige, og de måtte akte seg vel for de skarpe klippene som lett kunne slå hull i skipene om de ikke gjorde dem godt fast. Mennene sto vaktsomme ved babord rekke og støtte årer imot da de la til Langnesodden. Budbringeren ble sendt av gårde. Han løp frem til tårnet i vågen, der han signaliserte at vakten var trukket tilbake til garnisonen. Budbringeren slo oppgitt ut med armene før han snudde på hælen og bega seg på vei tilbake rundt Russinbukten mot Holmen. Eogan så bare to skip ved bryggen. Da var det ikke noe motstand å vente fra manksmennene. Det var nok sant som det var blitt fortalt, at Harald og flokken hans hadde fart til Norge. Mange hadde også dratt hjem til gårdene sine på Skidøy. Manksmennene kunne til og med ta vel imot ham, siden han kom som kong Håkons utsending.

Eogan bød mennene sine å gå i land. – Sørg for å holde skipene klar av klippene, beordret han til dem som ble igjen om bord. Han gikk opp til kapellet som sto der. Her ligger de, kongene og biskopene på Mann. Han gløttet bort på gravgården. Øya var klosterets eiendom. Gravgården sto frodig i sensommersolen. Gravstøttene fortalte hvem som lå hvor, men noen kongsnavn så han ikke. De ligger sikkert under kirkegulvet.

Solen forsvant bak en sky. Kommer uværet til å reise seg igjen, slik det gjorde for tre uker siden? Eogan skjermet for øynene da solen brått dukket frem bak skyen og fikk vågen til å glitre i gull. Han kunne ikke lenger se budbringeren. Han kjente på kirkedøren, den var stengt. Vinden rusket i stråtaket. Sølvklokken i gavlen over døren sang kaldt. Eogan kikket opp på den. Solen blinket i sølvet. Et reip i klokkearmen løp ned veggen gjennom jernringer frem til døren, der det var surret fast. En skygge falt over døren, og Eogan kvapp til og bråsnudde.

Magnus Olavsson stirret strengt på ham. – Hvor lenge har De tenkt å holde riket for meg? spurte han.

Eogan samlet seg, skjulte harmen som rystet ham, og ga svar. – Kong Håkon har bedt meg holde Suderøyene til han får rådd seg, sa han ettertrykkelig.

Han ville at mågen skulle forstå at dette ikke var hans avgjørelse, men kong Håkons.

– Det er allikevel ikke ditt rike, kom svaret, rolig og underfundig.

– Hvem som hersker på øyene, er meg likegyldig, svarte Eogan fast. – Jeg gjør som min konge har befalt meg, og vil De det annerledes, herre, får De sørge for å gjøre noe med det.

Han ventet på svar, men det kom ikke. – De kjenner meg for godt til å tvile, la han til. – Visste De ikke at når mitt ord først er gitt, så bryter jeg det ikke?

Plutselig var den der igjen, tvilen. Han hadde nesten brutt sin troskapsed til kong Håkon. Han trøstet seg med at det var under trussel om at han måtte svikte eden sin til kong Håkon. Magnus stirret grettent på ham, men sa ingenting. Så stoler han ikke på meg.

– Er ikke ordet mitt godt nok? spurte Eogan, med spott i stemmen.

Magnus gikk tilbake til skipene uten et ord.

– Fanden ta deg, hvisket Eogan irritert. Nå forsto han hvorfor datteren Maria var så forbitret på mannen sin. Eogan bannet over sin tåpelighet: Tenk å tro at Magnus sitt nærvær hadde noen betydning i dette første møtet med manksmennene. Han bråsnudde. Hva var det jeg hørte? Lød det rop inne fra Holmen? Eogan gikk ned til skipene. Budbringeren var tilbake. Han ville nok ikke like svaret fra manksmennene.

Torleif

Torleif gransket den skotske budbringeren som forlot porten rank i ryggen og med høyt hevet hode, som om han alt eide landet. Kanskje han frykter for livet sitt.

Budet han kom med, var overraskende. Tre skip var ingen trussel, men garnisonen var ikke sterk nok til å stå imot en flokk som var kommet for å røve og plyndre. At det var Magnus Olavsson som lå der ute, var overraskende, men at det var Eogan som krevde kongsnavn, var pussig. Torleif smilte ved tanken. Det hadde ikke vært vanskelig å gi svar.

– Manksmennene kommer aldri til å ta til seg Eogan som herre over Suderøyene, selv om kong Håkon har gitt ham kongsnavn, hadde han svart.

Han gikk over vindebroen og inn gjennom mannhullet i porten, etter å ha sendt budbringeren avgårde. Når Eogan krevde tronen for Magnus, måtte han ha rede svar, et som holdt.

Torleif kunne ikke vente støtte fra garnisonene i Pælaby og Dhooglass før til kvelden. Han kjente seg plutselig alene. Herr Ivar ville nok hatt råd for en slik situasjon. Torleif gikk stivt forbi de ventende vaktene. De stirret etter ham der han gikk mot langhuset. Skal jeg si noe til dem? Gi dem en ordre? Mote dem med ord? Han tenkte på Sigrid mens han gikk. Det var så lenge siden han hadde sett henne, og han hadde nesten ikke tid til å sale opp hesten og ri en tur opp til henne heller. Han undret seg på hvordan hun fikk dagene til å gå. Kanskje hun tar seg ned til klostret og videre frem til landsbyen? Kanskje hun sto like i nærheten og kikket etter ham?

Ragnhild sto i døren. Torleif ble rasende. Han ville være alene nå, ikke ha folk rundt seg. Hva visste vel hun om slikt. Han steg forbi henne og snerret til henne at hun skulle holde tungen sin i ro.

– Kall på sveinene så de kan hjelpe meg inn i harnisket, glefset han, og lot henne stå der som en utstøtt. Torleif kjente på den uretten som han bød henne. Han gikk inn i kammeret sitt og slengte kistelokket opp. Romsterte etter hauberk, brynjehoser og knekopper.

Straks etter kom Ogmund Alvsson og en av stalldrengene inn for å gi ham en håndsrekning. De fikk skåld for å være sent ute. Skam og harme glimtet i øynene til Ogmund, men han sa ingenting. Stalldrengen fikk ikke til å knytte kneskålen til brynjehosene. Torleif sendte gutten i bakken med en susende ørefik og reimet den fast selv. Guttungen stirret på neseblodet, som han tørket med håndbaken.

– Du er ubrukelig, snerret Torleif til ham. Han måtte smile av harme da han oppdaget at Ogmund skalv på hendene. – Frykter du meg? spurte han hardt. – Er det derfor du skjelver og somler slik?

– Nei, herre, svarte Ogmund. – Det er harme som ryster hendene mine. Jeg skulle gjerne gått en runde med Dem for å kvitte meg med den.

Det gikk et støkk gjennom Torleif. Han hadde ikke ventet at væpneren hans skulle gå imot ham.

– Du skal få sjansen til det senere, svarte han kaldt. – Nå er det en annen fare vi skal hanskes med.

Ogmund svarte ikke, men holdt seg i tømme. Endelig var Torleif påkledd. Han sendte væpneren sin ut med et strengt nikk. Han skulle til å følge etter, men bråstanset da han ble var at Ragnhild sto i døren.

– Hvorfor er du så sur? sa hun bebreidende, og la ikke skjul på hvor dypt han hadde såret henne. Litt av sinnet hans rant bort da han møtte blikket hennes, men han ville ikke vise henne denne svakheten, så han kikket forbi henne. Hun tok et skritt inn i rommet. – Er det frykten som rammer deg så hardt?

Hun rakte ham armen, som om hun ville berge ham, men han var ikke kar om å ta imot den. Han ville heller hugge den av. Kunne ikke la seg berge, ikke nå.

– Kom deg ut, snerret han, men hun lot seg ikke jage. Villdyret i ham glefset. Hun trengte ham opp i et hjørne.

– Er det far din jeg ser i deg nå? sa hun trist. – Er du som ham?

Han følte hvor tunge de ordene var. De ville trekke ham ned i myra. Han måtte komme seg vekk fra de bebreidende øynene hennes. Det bedende blikket. Den omsorgsfulle stemmen.

– Ja, svarte han kaldt, enda han ikke mente det. – Hadde du trodd annerledes? Hadde du håpet at jeg ikke skulle ta etter ham?

Det skurret i halsen hans nå. Det var så vidt ordene bar. –Hvorfor tok du ham til ekte da? Var det ikke for at avkommet ditt skulle bli lik ham?

Torleif hastet forbi henne ut av døren. Han angret for hvert skritt som førte ham lenger vekk fra henne, men han kunne ikke be om tilgivelse. Det raslet i rustningen for hvert harde skritt.

Hestene ble leid ut av stallen. Menn sto kledd i harnisk. Bueskyttere flokket seg på palisaden. Strømmen av folk og fe som søkte ly på Holmen, gledet ham: Ordrene hans ble fulgt, og det betød mer enn ord. Han hastet ned til kastellet og klatret stillasene opp til toppen. Røyk fra bål steg opp over Langnes. Skottene hadde gjort opp ild. Det var så mange bål at han ikke kunne telle dem. Røykstrimene blandet seg i hverandre i vinden. Nå kom tvilen inn over ham igjen, og angsten knøt nevene hans mot uværet. Mørke skyer truet fra nord. Selv Gud er imot meg. Jeg må sende ut speidere og finne ut hva som skjer ute på Langnes.

Torleif klatret ned stillasene og gikk opp til porten. Folk strømmet inn gjennom den, tungt lastet av våpen og forråd. Telt ble reist overalt på Holmen for å huse dem som ikke fikk plass innendørs. Mat og verdier ble båret inn. Ragnhild var i gang med å hjelpe til med organiseringen.

Ved porten fant Torleif vaktmesteren Edard, en herdet manksmann med iskalde, blå øyne og med mye grått i det sorte håret. Han hadde tjent under kong Olav allerede i 1231.

– Herre. Mannen bukket. – Fienden holder seg i ro ute på St. Mikaels øy.

Torleif nikket.

Edard fortsatte kort. – Det er ikke sett flere skip. De kan ikke være flere enn to hundre mann.

– Hva slutter du av det, mester? spurte Torleif, med myndig stemme.

– Dette er ikke en angrepsstyrke, svarte Edard.

Torleif gransket det rynkede ansiktet.

– Ikke er de ute for å plyndre, heller, fortsatte vaktmesteren. – Da hadde de slått til i nord.

– Så hva sier du? spurte Torleif strengt.

Vaktmesteren stirret tilbake, men Torleif så ingenting der. Ingen trussel, ingen tvil, hverken sinne eller hovmod. Edards svar var enkelt og liketil. – Denne flokken er kommet for å forhandle. De vil oss vel.

Torleif ble rasende. – Vil oss vel? Det de vil, er å frarøve oss landet, ropte han.

Vaktene oppe på palisaden gløttet ned på dem.

– Jeg skal la kongen få høre hvilke tanker du har, fortsatte han.

Edard bøyde hodet.

– Du skal straks bemanne tårnet i Ragnvaldsvågen, raste Torleif. – Og du skal rapportere straks det skjer noe. Har du forstått?

Mannen nikket kort. – Ja, herre, svarte han med samme kalde stemme.

Torleif syntes å merke et hånlig smil i munnvikene hans og snudde seg bort.

– Gi hester til vaktmesteren, ropte han til stalldrengene, og skammet seg da stemmen skurret. Han kunne ikke være usikker fremfor mennene. Det var han som rådet valen her. Han kunne ikke tvile i en slik stund.

Torleif gikk bort til hestene, der de sto bundet til bommen utenfor stallen. De glodde på ham med oppspilte øyne. De værer frykten i meg. De vet at jeg er redd for døden, og det skremmer dem også.

Gråfell var ferdig oppsalet. Stallgutten sto og festet skjoldet til hestens venstre flanke. Torleif holdt et våkent øye med ham, lette etter feil. Gutten het Antonius og var sønn av en leilending lenger inne i landet. En fattigmanns sønn. Torleif dro på den ene munnviken i forakt, men han kom ikke bort fra at gutten hadde et godt lag med stridshesten.

– Antonius, befalte han, og gutten vendte seg mot ham.

– Herre, svarte han med stø stemme.

– Jeg har holdt øye med hvordan du steller med hesten, sa han. – Jeg vil du skal bli min pasje, fortsatte han. – Jeg vet du er av lav byrd, men det er ikke så viktig. Forstår du hva jeg sier?

Gutten nikket og strålte opp i et stort smil.

– Når jeg kommer tilbake, skal vi skaffe utstyr til deg. Du har et godt lag med Gråfell, og han godtar deg bedre enn de andre drengene i stallen.

Gutten strøk en var hånd over hesten.

– Det er derfor du får denne sjansen, la Torleif til. – Jeg trenger en som har godt lag med ham.

Han nikket mot hingsten. – Han er klar. Gjør ham fri og hjelp meg opp, befalte han.

Antonius gjorde hesten løs og førte ham bort fra de andre hestene. Torleif fulgte etter. Nå fikk han endelig bruk for all treningen han hadde hatt med hesten. Han steg i salen mens Antonius holdt fast i stigbøylen på motsatt side. Pasjen rakte ham tøylene etterpå.

– Åpne porten, ropte Torleif. Han ville se med egne øyne hvordan det var ute på øya. I sakte trav red han ut porten, over vindebroen. Straks han var utenfor, lot han Gråfell strekke ut. Den mørke hugen hans ble strøket vekk av hingstens bevegelser. Det tok ham ikke lang tid å ri ned til Ragnvaldsvågen. Vaktmesteren og mennene hans møtte ham ved tårnet.

– De sitter fortsatt stille der ute, forklarte vaktmesteren, den gamle krigeren.

Det var lettelse i ansiktet hans. Torleif ga ham et smil til svar.

– De har forholdt seg rolig hele tiden, fortsatte vaktmesteren. – De hadde ikke behøvd å komme hit selv, herre.

Torleif nikket. Han fikk glimt av fienden i lyset fra bålene. Tre forskjellige steder så han vakthold. Menn som holdt øye med land.

Himmelen ble mørkere. Det var ikke lenger tvil om at det blåste opp til uvær. Det er en fordel. Det gir ikke Eogan og flokken hans mulighet til å flykte. Straks det blir fjære, skal vi angripe dem.

– Gi beskjed straks det skjer noe, befalte han og red tilbake til Holmen. Han gledet seg til slaget, gledet seg til å føre an i striden. Men mest av alt gledet han seg til å fortelle faren at han hadde berget kongedømmet fra fienden.

Vel tilbake på Holmen sto hæren oppstilt og ventet. Han ble nummen av synet. Tolv ryttere, sekstiåtte hærmenn i harnisk, nesten hundre bueskyttere, de fleste av dem var folk fra omlandet. Bønder, jegere, kvinnfolk og guttunger. Er dette alt jeg har å stille opp med? Det vil aldri holde mot de to hundre som Eogan rår over. Fullbefarne stridsfolk, alle som en. Torleif kom til å tenke på at skotten ikke hadde ryttere. Om han kunne holde sine egne ryttere ute av rekkevidde fra fiendens piler, ville han vinne.

Torleif ble sittende og se utover flokken sin. Motet sank i brystet på ham, svartsinnet kom tilbake. Han rensket strupen og forbannet sin ubetenksomhet. Dette burde han ha vært forberedt på. Han burde ha sett at et angrep kunne komme mens Harald var i Norge. Torleif så redsel i de yngste, fasthet hos de eldre, men mest av alt så han kampgløden i mennene.

– La oss kaste dem på havet! brølte han i sinne. – Til kamp!

Torleif red ut av porten og følte at flokken satte seg i bevegelse. De tolv rytterne ordnet seg på to rekker bak ham. Bannerne til merkesmennene smalt i vinden. Hirden marsjerte fire i bredden, og bak dem fulgte bøndene i en uryddig hop.

De var kommet halvveis da en av vaktmesterens menn kom ridende mot dem.

– Herre, ropte han, idet han holdt inn hesten. – Fienden stiller opp ute på øya. De gjør seg klare til å komme over straks fjæra gjør sundet farbart.

Hadde Eogan villet hærta landet, hadde han satt styrkene sine i land straks, og ikke på en øy avskåret av flomålet.

Himmelen var blitt svart av truende skyer. Vinden kom i voldsomme kast fra nord og drev den mørke himmelfronten nærmere for hvert øyeblikk. Eogan hadde stilt opp flokken sin i rekker, og de prøvde å vasse over sundet. Torleif og ryttersveiten hans red i galopp langs Ragnvaldsvågen ut til St. Mikaels øy, der fienden var forskanset. Skottens hærmenn spente buene og sendte av gårde en skur av piler mot dem. De hørte det visle da pilene søkte målet, men ingen av dem ble rammet. Torleif bød sveiten sin om å vende om. Utenfor skuddhold snudde han om på ny og stilte sveiten opp som en flanke av hæren, som snart var fremme. Han red rolig innenfor bueskytternes rekkevidde med merkesmannen ved sin side. Skottene spente buene sine igjen, men Eogan holdt dem igjen, lot ham få komme så nær at de kunne rope til hverandre. Da skottene så ham, ga de opp å vasse over, og vendte tilbake igjen.

– Har De ikke flere med Dem, herre? ropte en av skottene, en bueskyttersoldat. – Så synes jeg ikke De har noen rett til å holde landet, la han til. Mennene rundt ham satte i å le og spotte.

Sinnet steg opp i kinnene til Torleif.

Hva er det de våger?

– Den dagen en rødhåret skotte setter sin fot i kongsgården på Holmen …, ropte han til svar, men vinden tok resten av ordene hans.

– Hva mener herren med dette? kom svaret tilbake. – Den dagen jeg regner meg som skotte, har enda ikke kommet. De fornærmer meg. Jeg er Ire!

Nå banet det seg frem en mann som Torleif hadde sett før. Det var herr Eogan som gjorde seg vei gjennom bueskytterne og stilte seg bredbent opp på den andre siden av sundet.

– Forklar meg hvorfor De legger krav på Mann! ropte Torleif til ham.

– De får tale høyere, herre, bar vinden tilbake. – Vi hører ikke hva De sier.

Torleif freste av sinne. Opphøyer mannen seg selv til konge allerede?

– De skal aldri sette Deres fot på denne jord, ropte han til svar. – Vi kommer til å slakte dere som får etter lammingen, hauket han, og håpet at hvert ord bar over.

Det steg kamprop fra øya, og bueskytterne løftet buene igjen. Torleif torde ikke stå stille lenger. Han kastet hesten rundt og lot den galoppere bort. Vaktmesteren hadde stilt opp hæren nærmest stranden. Soldatene sto fremst med skjold, bueskytterne bak dem igjen. Torleif ba vaktmesteren sende flokken frem. Han ville stå så nær han kunne. Om ikke garnisonene fra Holmgard og Dhooglass kom snart, fikk de møte fienden alene.

Med ett ble det mørkt som natten. Stormen var over dem med regn som pisket i ansiktet. Enda en gang forsøkte Eogans menn å krysse stredet, men de måtte gi tapt. Bølgene reiste seg i sundet da vinden bøyde inn fra øst, og Torleif smilte mot himmelen da fienden gjorde retrett mot skipene sine. Det steg et jubelbrøl fra flokken, men Torleif syntes lite om å se fienden flykte hals over hode for været. Han hadde snarere villet vinne over dem med våpen i hånd.

Snart kjempet det første langskipet seg ut av sundet. Det rullet i bølgene så vannet sprutet inn gjennom årehullene. Stavnen sto rett til værs for så å forsvinne under den ruvende bølgen. Menn rodde det de maktet for å komme klar av skjærene. Ingen tok seg tid til å kaste harnisket, og da skipet ble rammet av en brottsjø, ble mange av dem feid over bord. Forsvant i havet. Torleif lot flokken bli stående til det siste av skipene forsvant ut av syne i den mørke sjøen. Ett skip gikk ned. De to andre ble borte der himmel og hav møttes. Med en fasthet han ikke ante at han rådde over, ga han ordre om å vende tilbake til Holmen. Ved tårnet satte han igjen tolv menn i fall noen fra det kullseilte skipet skulle kravle seg opp på land. Når stormen la seg, ville han sende ut folk for å søke etter levende og døde. Langsomt satte hæren seg i bevegelse. De søkte ly for vind og vær, og selv om de hadde vunnet, var det ingen som følte lettelse. Torleif så for seg igjen hvordan båren hadde knust det stolte skipet. Tankene hans søkte til Norge. Det var illevarslende at det ikke hadde kommet noe bud. Han tvang seg til å tenke at intet nytt var godt nytt, men tvilen slapp ikke taket.

#

Rett før oktoberstormene satte inn, kom budet han ventet på. Herr Ivars langskip var sett ute i vågen. Torleif gjorde seg rede til å møte ham. Med banner og vimpler red han med sveiten sin ut mot Ragnvaldsvågen. Vinden sto sterkt fra sydvest, det var ikke råd for å legge til i Russinbukten. I så fall måtte de trekke skipene over melen. Da var det like raskt å gjøre den siste delen av reisen til hest og flytte skipet når vinden løyet.

Torleif ivret for å komme frem før herr Ivar la til, men da de nådde ned i bukten, lå Havsulen allerede dratt opp på flomålet. Vågen lå grønn og stille, for vinden som strøk over melen, nådde ikke ned dit, men utenfor gikk bårene med hvitkledde skumtopper. Torleif skygget for øynene. Mennene der nede så ut til å måtte støtte herren sin ut av skipet. Gangplanken ble lagt ut, og Tormod Gunnarsson, herr Ivars styresmann, støttet herren sin i land. Er det så dårlig stelt med ham?

Torleif sporet Gråfell så småstein og skjellsand føyk rundt ham. Han hadde ventet å se både Havdrotten og Havsulen ligge i vågen, og ikke trodde han at noen skulle være skadet. Har de råket ut for sjørøvere eller uvær?

Han dro inn tøylene så hardt at Gråfell satte rumpa under seg og skled frem til en stopp i sanden. Mennene som gjorde skipet fast med dregger og anker, skvatt unna. Sjøen var på vei ut, og skipet ville krenge over om de ikke støttet det opp. Store knær ble løftet over bord og satt under skipssidene så hun kunne stå på kjølen.

Herr Ivar strammet seg opp for å møte ham, men det var med en bekymret mine han tok omkring og klemte Torleif.

– Herr Ivar, mumlet Torleif bekymret. – Hvordan farer De? Er De råket av sjørøvere?

Ridderen skjøv ham fra seg, holdt ham på en armlengdes avstand slik han pleide å gjøre, men det var sorg i øynene hans denne gangen. – Torleif, mumlet han grøtet.

– Hvorfor er ikke Havdrotten med Dem hjem? avbrøt Torleif ham.

– Hun er tatt i pant, svarte ridderen kort. – Kongen i Biorgvin har tatt skipet i pant, og de av mennene som ville det, fikk seile hjem med meg, men mange gjorde motstand da din far ble kastet i oublietten.

Det kom som et sjokk på Torleif. – Kastet i fangehullet? Hva er det De sier? spurte han måpende.

Ridderen senket blikket, lette etter svar blant steinene som dekket stranden.

– Kongen har kastet ham i hullet for manndrap, svarte han.

Torleif forsto ingenting. – Manndrap, men far har da ikke skyld for slikt? spurte han fortvilet. – Kom han i vare for å drepe noen av kongens menn i Biorgvin?

Herr Ivar ristet på hodet. – Nei, det rakk vi aldri, svarte han. – Vi fikk varetekt med det samme. Det var for drapet på Ragnvald at kongen satte oss under bevoktning.

– Men det var jo De som var skyld i Ragnvalds død, beskyldte Torleif ridderen.

Herr Ivar nikket. – Slik var det, svarte han. – Og det gjorde vi klart for kongen, men det var folk der som sa oss imot, og vi kunne ikke få fortalt hva som egentlig skjedde, for disse hadde annet å fare med enn sannheten.

– Hvem? hveste Torleif mellom sammenbitte tenner. – Hvem hadde løgn å fare med?

– Folk her fra landet, svarte ridderen trett. – Sune Ingvaldesson og en Garulf Jonsson. De hadde brev undertegnet av biskop Armand, lagmennene og sysselmennene i landet. De som satt med makten før Harald fikk dem fjernet fra embetene sine, forklarte han. – Brevet la vekt på at Harald hadde tatt makten uten noen rett til det, og på en slik måte at liv hadde gått tapt, fullførte han.

– Dette er ikke sant? gispet Torleif, men ridderen nikket bekreftende.

– Sant er det.

– Men …? Torleif kunne ikke finne ord. Det betyr at far kommer til å ende i galgen om han ikke får bøtt seg fri. Med ett sto det lyst for ham at han en gang hadde ønsket faren død, men at han nå gikk tilbake på det.

– Kongen kan da ikke gjøre dette? gispet han.

Herr Ivar nikket. – Jo, han kan. Og han gjør… Det er hans rett som konge. Men er det din fars liv du frykter for, da tror jeg ennå at Harald holder det lengste strået.

Torleif gransket frendens ansikt. Det bar furer av sorg og smerte, furer han ikke hadde sett før. Herr Ivar så gammel ut.

– Om Håkon får syn for at hans datters datter lever, og om han får vite at det er Harald som har berget henne, da må nok kongen gi ham grid.

Torleif nikket. – Men fikk De ikke gjort dette klart for ham med det samme? spurte han.

Ridderen ristet på hodet. – Han ville ikke høre, mumlet han. – Men vi kan ennå få gjort noe med det. Kongen sparte ham for galgen, sa han lavt. – Vi har tid på oss til å bringe bevis om vi rår for det, sa han. – Men nå vil jeg finne hvile i god mat og drikke. Har du plass til flokken min på Holmen?

Torleif nikket og slo en vennlig arm om frendens sunkne skuldre.

– De vil vel foretrekke å ri, spurte han vennlig, og skjøv uroen til side. Torleif vinket, og hester ble ført frem. Med stor møye steg ridderen til hest. Hvor ille er han blitt skadet?

– Jeg ville spørre Dem, skyndte han seg å si, mens herr Ivar satte seg bedre til rette i salen. – De skulle vel ikke ha sett noe til Agmund, bror min, mens De var i Norge?

Herr Ivar ristet på hodet. – Men jeg fikk spurt meg for at han var i Nidaros og gjorde tjeneste der.

Torleif senket blikket skuffet. – Det hadde vært godt om Agmund hadde fått vite hvordan det sto til hjemme. Forsøkte De å sende bud til ham? spurte han ridderen.

Herr Ivar ristet på hodet.

– Det tenkte jeg aldri på, sa han spakt. – Det var så mye annet som opptok meg da. Torleif steg i salen. Han gjorde tegn til mennene sine at de skulle ri føre. Torleif holdt seg tett inntil ridderen i fall han måtte støttes underveis.

#

Utover vinteren fikk herr Ivar førligheten tilbake. Torleif vristet ut av ham hva som hadde skjedd i Biorgvin, og ble forferdet over den behandlingen hans far og herr Ivar hadde fått. Rakkeren hadde øvet tortur på dem. Ivar var bare oppslukt av å få Harald frigitt og ville ikke snakke mer om dette. Med våren kom også manksmennene med herr Sune Ingvaldesson i spissen tilbake fra Norge.

Det ble kalt sammen til råd flere plasser i landet. Tingplassene i fjerdingene ble møtesteder for folket, og Torleif lot Ivar fare som rådgiver til Holmgard og nord til St. Bridget. Selv tok han seg av tinget i Russin og Pælaby. Herr Ivar ble borte i mange måneder før han vendte tilbake til Holmen etter rådføring i Nord- og Østfjerdingen. Ragnhild holdt Torleif tilbake før de gikk inn i rådsstuen for å tale med ham.

– Husk dette. Det er din far som er konge, og du styrer i hans sted, mælte hun.

– Ja, mor, svarte han til det, og skysset henne bort.

Herr Ivar reiste seg og hilste ham hjertelig da han kom inn i stuen, men Torleif kunne ikke slippe frøet som moren hadde sådd i ham: at frenden skulle kunne gå bak ryggen hans. De satte seg ned og fikk brakt en bolle øl til seg. Torleif lot ridderen drikke seg utørst. Herr Ivar satte bollen ned og rapte vel og lenge før han tok til. Det var alvorsord som kom opp strupen etter leskingen.

– Jeg vil De skal gjøre ende på byggingen av kastellet, sa han kort.

Torleif sto som forferdet.

– Hvordan kan De si slikt, sa han. – Det ville være spille å ikke fullføre det nå.

Herr Ivar ristet på hodet.

– Det som er spille, er å fortsette byggingen, sa han. – Du trenger penger for å frikjøpe far din, bemerket han. – Det er større nytte å bruke pengene for å få frigitt Harald.

Torleif ristet på hodet. Han ante at det lå mer bak.

– Det er nødvendig å ha et godt forsvar, nå som tidene er så urolige, kvitterte han. Herr Ivar nikket samtykkende, men fortsatte å fremholde sin mening.

– Ufreden med skottene er over nå, siden kongen deres er død. Aleksander er bare ni år, og selv om skottene hyller ham til konge, er det forstandere som styrer riket for ham. I England ser det ut til å bli borgerkrig. Alt ligger til rette for at det kan råde fred på Mann en stund fremover.

Torleif ville ikke høre. – Jeg vil fortsette byggingen allikevel, sa han. – Det finnes ikke verre spille enn halvgjorte verk, sa han.

Frenden stirret trist på ham. – Det er mer, sa han trett, lei av kiving.

Torleif ventet spent. – Manksmennene vil sette Magnus Olavsson til konge over seg, sukket han tungt. – De vil ha Deres tillatelse til å seile med bud til mannen, fortsatte han.

Torleif var som lammet. Kunne ikke tro det han hørte.

– Det kommer ikke på tale, freste han.

– De forlanger det, svarte herr Ivar.

Torleif kjente ikke frenden igjen.

– De vil sette seg opp mot Dem om De ikke bøyer Dem, fortsatte Ivar.

Tvilen som Ragnhild hadde sådd, vokste i ham med rasende fart, som om frøet fikk næring fra ordene.

– Vil De ikke støtte meg for fars skyld?

Herr Ivar ristet på hodet. – Over manksmennene kan ingen rå, svarte han kaldt. – De sier far din ikke har rett til å være konge, at han brøt sine løfter om fred da han avsatte sysselmennene, lagmennene og lendmennene til tross for at han hadde lovet annet. Dessuten kaller de ham morder, løgner og voldsmann. Og en slik vil de ikke ha til konge.

Torleif gapte forferdet. – Er det da ingenting som kan forhindre dette? spurte han oppgitt.

Han hadde ikke rørt ved ølet sitt ennå, men nå brant han i halsen så det sved. Han måtte gjøre ende på ilden. Han tømte ølbollen i en lang slurk og torde ikke møte frendens øyne over bordet. Så fikk mor min rett.

– Hvilke krav stiller de, manksmennene?

Ridderen kremtet. Tok seg tid med svaret, som om det var vanskelig for ham å si ordene. Torleif forsto hvorfor da han fikk høre dem.

– Manksmennene vil at jeg skal sitte som forstander til Magnus har akseptert tilbudet.

Torleif ristet på hodet. – Hvordan kan De gjøre dette?

Herr Ivar svarte ham med mild stemme. – Det er manksmennenes bud at dette skjer. De sier at frukten ikke faller langt fra stammen, og at sønnen har vist seg å være like hard som faren.

– Men hva skal det bli av oss?

Torleif var oppgitt. Han følte seg ført bak lyset av frenden sin og av folket. Han hadde holdt seg til Holmen og de daglige gjøremålene her og latt herr Ivar ta seg av styringen av landet de siste månedene. Nå så han hvor dumt det var.

– Dere kan fortsette å bo her på Holmen, svarte herr Ivar, – i hvert fall til Magnus kommer.

– Jeg tenker meg til Norge over vinteren, fortsatte herr Ivar da Torleif ikke sa noe. – Jeg vil føre bevis for kongen om barnebarnet hans slik at Haralds straff kan formildes. Om kongen får se hvilken grunn Harald har hatt for å ta makten, vil han nok mildnes og gi far din fri.

Men det var ingen fasthet i ordene. Kanskje trodde han ikke på sine egne ord.

Enn om jeg lar byggearbeidene skynde på? Da kan jeg befeste meg på kastellet når manksmennene kommer med Magnus Olavsson. Jeg kan stenge meg inne og nekte ham tronen. Kjempe til fienden ligger død for bena mine. Da kan ikke manksmennene mukke mer, for den mannlige ættelinjen til Olav vil være brutt, og jeg, som Haralds etterkommer, vil ha rettmessig krav på tronen.

Tanken slo han om seg som en beskyttende kappe. Så lenge jeg kan sitte her på Holmen, er jeg trygg. Jeg må gjøre alt som må til for å tekkes manksmennene. Få laget et våpen. Gjøre meg mer til manksmann. Jeg kan si at våpenet representerte kongen som bøyer kne for folket. Da vil de nok se at jeg er av en annen lest.

– Om vi får bo her på Holmen, sa han, – skal jeg være villig til å lytte til manksmennenes råd. Men da vil jeg forlange å få vite allerede ved det første allting hva det er de holder slik imot meg, la han til.

Herr Ivar nikket og så fornøyd ut. – Slik får det bli, sa han kort, – frem til tinget neste sommer.

#

Torleif tømte kister og solgte gods for å kunne fortsette byggingen av kastellet. Enda en vinter gikk uten noe nytt fra Norge. Nå var han nesten sikker på at faren var død. Han sa dette til manksmennene, men de holdt fortsatt imot at han skulle styre landet. De hadde sendt bud til Magnus og gjorde seg klare til å fare til Norge sammen med ham. De var villige til å bøye seg for kong Håkons ord, og om han skulle bifalle Torleifs sak, ville manksmennene bøye kne for ham. De hadde sett at han var annerledes enn sin far, sa de nå.

Herr Ivar hadde tilbrakt mye tid i Jarlshof. Torleif hadde håpet at dette hadde med havkvinnen å gjøre, men han fikk vite at det var for Gunnhilds skyld at frenden var der nordpå. Da våren grøntes i aprilsolen, gjorde herr Ivar seg klar til å reise. Han ville til Biorgvin for å se om Harald fortsatt var i live. Torleif stirret nedslått etter de fire skipene da de seilte ut fra vågen. Manksmennene slo seg med i følget til herr Ivar. De skulle innom Ljodhus for å hente Magnus Olavsson. Det var drømmen om et kongedømme som forsvant, da skipene ble borte i horisonten. Vinden, som alltid var på rømmen nordover, la en grå dis over de bratte klippene og skjulte selv det røde seilet til Havsulen.

